**TÁJÉKOZTATÓ**

**a Nemzeti Foglalkoztatási Alap foglalkoztatási alaprészének decentralizált keretéből nyújtható**

**lakhatási támogatásról**

**Vissza nem térítendő támogatás nyújtható azoknak a személyeknek, akik**

* legalább egy hónapja álláskeresőként nyilvántartottak, vagy
* pályakezdő álláskeresőként nyilvántartottak, vagy
* csoportos létszámleépítésben érintett álláskeresőként nyilvántartottak (csoportos létszámleépítéssel érintettnek azt kell tekinteni, akivel a munkaadó a csoportos létszámleépítés keretében a felmondást írásban közölte), vagy
* közfoglalkoztatást követően álláskeresőként nyilvántartottak, vagy
* aki a kérelem benyújtásának időpontjában munkaviszonyban áll, ha

a) a foglalkoztatás alapjául szolgáló jogviszony létesítését megelőző munkanapon álláskeresőként nyilvántartották, és

b) a foglalkoztatás alapjául szolgáló jogviszony létesítését közvetlenül megelőzően legalább egy hónapja álláskeresőként nyilvántartották (pályakezdő álláskeresők, csoportos létszámleépítéssel érintett munkavállalók, valamint közfoglalkoztatást követően álláskeresőként nyilvántartottak esetében a nyilvántartási időtartam nem vizsgálandó), és

c) támogatás iránti kérelmét legkésőbb a munkaviszony létesítését követő 30 napon belül benyújtja,

* aki olyan legalább hat hónap időtartamra szóló és legalább heti 20 óra munkaidejű munkaviszonyt[[1]](#footnote-1) létesít, illetve létesített, amely esetében az állandó lakóhelye és a munkavégzés helye legalább **60 km-re** van egymástól, és
* aki nem rendelkezik saját tulajdonában vagy a vele együtt élő házastárssal közös tulajdonban lévő lakás céljára szolgáló, beköltözésre alkalmas ingatlannal a munkavégzés helyén, valamint olyan településen, amelynek a munkavégzés helyétől való távolsága nem éri el a 60 km-t, és
* aki más foglalkoztatóval létesít, illetve létesített munkaviszonyt, mint akivel utoljára munkaviszonyban állt *(ide nem értve az egyszerűsített foglalkoztatás keretében történt munkavégzést)*, kivéve, ha létesítendő, illetve létesített munkaviszonyban a munkavégzés helye eltér az utolsó munkaviszony munkavégzési helyétől *(e körülményeket pályakezdő álláskeresők tekintetében nem kell vizsgálni)*, és
* lakhatását bérleti jogviszony létesítésével kívánja megoldani a munkavégzés helyén, vagy olyan településen, amelynek a munkavégzés helyétől való távolsága nem éri el a 60 km-t, és
* aki nem részesül a kérelem időpontjában más jogcímen lakhatási vagy közüzemi támogatásban.

**A támogatás további feltétele, hogy a támogatásban részesülő**

* a lakhatási támogatás segítségével létrejövő fent részletezett jogviszony által rendszeres jövedelmet szerezzen, és a jogviszonyból származó rendszeres havi bruttó munkabére nem haladja meg a kötelező legkisebb munkabér 300 százalékát, és
* érvényes munkaszerződéssel, kinevezéssel vagy ösztöndíjas foglalkozatásról szóló szerződéssel igazolja a foglalkoztatás létrejöttét, amely tartalmazza a munkavégzés helyét is, és
* bérlőként legalább a támogatás időtartamának felére létesített bérleti jogviszonya fennállását bérleti szerződéssel igazolja a munkavégzés helyén, vagy a megfelelő településen *(olyan településen, amelynek a munkavégzés helyétől való távolsága nem éri el a 60 km-t,)* lévő lakóingatlanra,
* rendelkezzen banki lakossági folyószámlával, amelyről teljesíti a bérleti szerződésben foglalt bérleti díj bérbeadó részére történő átutalását.

Támogatás kizárólag belföldön való munkavégzés érdekében adható, és csak belföldi ingatlanra, az alábbi időbeli és összegbeli határokig:

1. **A támogatás folyósításának időtartama** legfeljebb tizenkét hónap.
2. **A támogatás mértéke** ugyanazon lakóingatlanra vonatkozóan, 1 fő esetében – a 3.) és 4.) pontban foglalt kivétellel – a havi 100 ezer Ft-ot nem haladhatja meg. Két fő nem közeli hozzátartozó együttköltözése esetén is ezen összeget szükséges figyelembe venni.
3. **A támogatás mértéke** ugyanazon lakóingatlanra vonatkozóan a havi 150 ezer Ft-ot nem haladhatja meg, ha az ingatlant igénybe vevő közeli hozzátartozók közül legalább ketten megfelelnek a lakhatási támogatás feltételeinek (azaz a támogatást egy időben igénylik és a bérelt ingatlanba együtt, egy időben költöznek).
4. **A támogatás mértéke** ugyanazon lakóingatlanra vonatkozóan a havi 200 ezer Ft-ot nem haladhatja meg, ha az ingatlant 3 vagy több olyan személy veszi igénybe, aki a támogatás feltételeinek megfelel (azaz a támogatást egy időben igénylik és a bérelt ingatlanba együtt, egy időben költöznek).

A kerületi hivatalnak a támogatás megítélésében és összegének, folyósítási időtartamának meghatározásában mérlegelési jogköre van.

A kérelmező kérelmezhet előleget a bérleti szerződésében megállapított óvadék (kaució) összegéig, amely legfeljebb kéthavi támogatási összegig terjedhet, s folyósítása a támogatás kezdetekor, a teljes támogatási összegből megelőlegezetten történik (nem azon felüli támogatási összeg). Az előleget a támogatás hónapjainak támogatási összegeiből le kell vonni, tehát azok kifizetését csökkenteni fogja. A kerületi hivatal dönt arról, hogy az első támogatási hónaptól kezdődően hány hónap támogatási összegéből vonja le az előleget. Az előleg felhasználása utólagos elszámolású, azt a minden hónapban a kerületi hivatalhoz benyújtott szokásos havi bérleti díj elszámolások fogják majd lefedni (tehát külön, illetve eltérő elszámolási előírás az előleghez nem kapcsolódik, viszont a benyújtott havi elszámolásoknak le kell fednie a támogatás teljes összegét, amely teljes összegben az előleg is beleértendő).

A **bérleti díj utólagos havi elszámolása**i havonta egy alkalommal, a rendelkezésre bocsátott Elszámoló lapnak és azzal kötelezően benyújtandó mellékleteknek a tárgyhót követő hónap utolsó munkanapjáig a kerületi hivatalhoz való eljuttatásával történnek. Az Elszámoló lappal kötelezően benyújtandó mellékletek:

* a bérjegyzéknek a munkaadó cégszerű aláírásával hitelesített másolata, vagy az elektronikusan kiállított, támogatott által letöltött bérjegyzék,
* a lakóingatlan bérleti díjáról szóló eredeti számla,
* a bérleti díj teljes kifizetéséről szóló hiteles banki átutalási bizonylat, amely tanúsítja a bérbevevő nevén lévő számláról a bérbeadó számlájára történő kifizetést (a bérleti díj készpénzes kifizetése átvételi elismervénnyel nem járható út, mert arra a támogatás nem fizethető ki).
* (csak amennyiben a tárgyhóban új szerződés(eke)t kötött a támogatott:) új munkaszerződés, új lakóingatlan bérleti szerződés.

Minden hónapban szükséges havi elszámolást a kerületi hivatalhoz benyújtani, így az alábbi esetekben is:

* Ha a kérelmező előlegben részesült (éppen annak utólagos elszámolásához, hiszen annak nincsen külön, eltérő elszámolási módja). Amennyiben az előleg összegét a havi elszámolások nem fedik le egészében, az az előleg fennmaradó részének visszakövetelését vonja maga után.
* Ha  fennáll a távoli munkaviszony, de elszámolható bérleti díj nincsen (mert az adott hónapban esetleg nincsen megfelelő lakóingatlan bérlet). Ekkor a munkaviszony igazolása mellett az adott hónapban 0 Ft az igényelt támogatási összeg.
* Ha az adott hónapban munkaviszony megszűnés történt (30 napon belül – mely időszakra folyósítható lakhatási támogatás – újabb távoli munkaviszony létesítése szükséges, annak elmaradása esetén a lakhatási támogatás megszűntetésre kerül).

A 3.) és 4.) pontban meghatározott esetben a támogatás a támogatás feltételeinek megfelelő, valamint a támogatást egy időben igénylő és a bérelt ingatlanba együtt, egy időben költöző személyek között egyenlő arányban oszlik meg.

Együttköltöző személyek esetén egy bérleti szerződés megkötése is elegendő, amennyiben abban valamennyi bérlő neve szerepel, és a szerződés alapján egyértelműen megállapítható az egyes bérlők által fizetendő bérleti díj (amelybe beépítésre kerülnek a közüzemi díjak) összege. Ebben az esetben – papír alapú ügyintézés esetén – a szerződést annyi példányban kell aláírni, hogy minden szerződő fél rendelkezzen egy eredeti példánnyal.

A támogatás a bérleti díjjal *(a belefoglalt közüzemi díjakkal)* kapcsolatos kiadásokra használható fel. Közüzemi díjként a bérleményhez kapcsolódó víz- és csatornadíj, a villamos energia, a távfűtés, a gáz, a hulladékszállítás díja, valamint társasházi lakás bérbeadása esetén a társasház takarításával és állagmegóvással, a bankszámlavezetéssel, postaköltséggel, biztosítással összefüggő költségek vehetők figyelembe. (*Gázpalack, gáztartály, valamint szén, fa és egyéb energiahordozók költsége nem vehető figyelembe.).* A Bérbeadó, a bérleti díjba beépített közüzemi költséggel csökkentheti a bérbeadásból származó jövedelmét.

A támogatás időtartama alatt, a támogatott részére egymást követően, több ingatlanra kötött bérleti szerződés esetében is folyósítható a támogatás, azonban a költségek emelkedése a támogatás összegét nem befolyásolja.

A támogatott részére lakhatási támogatás nem folyósítható azon időszakra, amelyre a lakóingatlan bérleti díjfizetési kötelezettség nem terheli, illetve azon időszakra, amelyben rendszeres havi bruttó munkabére – átmenetileg – meghaladja a támogatás folyósítási feltételeinél megszabott jövedelmi mértéket, azaz a kötelező legkisebb munkabér 300 százalékát.

A támogatás folyósítási időtartamának kimerítését követően újabb támogatás, a támogatás lejártát követő 24 hónap elteltével állapítható meg.

**A kérelem benyújtásának módja, elbírálásának menete:**

Amennyiben a támogatás célcsoportjába tartozó álláskereső elhelyezkedése helyi munkaerőigény kielégítésével nem oldható meg, és esetében szükségesnek mutatkozik lakhatási támogatással elősegíteni elhelyezkedését, akkor azt a kerületi hivatal ügyintézőjével közösen egyeztetik. Azt követően, az álláskeresőnek kell benyújtania a lakhatási támogatás iránti kérelmét a kerületi hivatalhoz, a rendelkezésre bocsátott kérelem-nyomtatványon.

E kérelmet a foglalkoztatás megkezdését megelőzően, vagy ha a foglalkoztatás alapjául szolgáló jogviszony létesítésére a kérelem benyújtását megelőzően sor került, legkésőbb a jogviszony létesítését követő 30 napon belül kell benyújtania.

Amennyiben a kérelmet a foglalkoztatás megkezdését megelőzően adja be a kérelmező, abban az esetben, legkésőbb a kérelem benyújtását követő 10 napon belül csatolnia kell az alábbi dokumentumokat:

* érvényes munkaszerződést, mellyel igazolja a foglalkoztatás létrejöttét, ennek tartalmaznia kell a munkavégzés helyét is, illetve
* a bérleti szerződést, amellyel igazolja a meghatározott feltételeknek megfelelő településen lévő ingatlanba bérlőként, legalább a támogatás időtartamának felére létesített bérleti jogviszonyt és csatolja a bérlet fennállását igazoló dokumentumot,
* továbbá a támogatás feltételeire vonatkozó nyilatkozatait.

Amennyiben a foglalkoztatás alapjául szolgáló jogviszony létesítésére a kérelem benyújtását megelőzően sor került, és a kérelem legkésőbb a jogviszony létesítését követő 30 napon belül benyújtásra került, abban az esetben a kérelmezőnek a kérelem benyújtásával egyidejűleg csatolnia kell

* az érvényes munkaszerződést, amellyel igazolja a foglalkoztatás létrejöttét, ennek tartalmaznia kell a munkavégzés helyét is,
* valamint, legkésőbb a kérelem benyújtását követő 10 napon belül csatolni kell a bérleti szerződést, amellyel igazolja a meghatározott feltételeknek megfelelő településen lévő ingatlanba bérlőként, legalább a támogatás időtartamának felére létesített bérleti jogviszonyt,
* továbbá a támogatás feltételeire vonatkozó nyilatkozatait.

A támogatás részletes feltételeiről a támogatást kérő és a kerületi hivatal hatósági szerződést köt, mely szerződésben részletesen rögzítésre kerülnek a támogatással kapcsolatos jogok és kötelezettségek, valamint a támogatás elszámolására vonatkozó szabályok.

A támogatással összefüggő feladatok és eljárások tekintetében az általános közigazgatási rendtartásról szóló 2016. évi CL. törvény szabályai szerint kell eljárni.

A szerződő felek az Ákr. 26. § (1) bekezdése alapján írásban, az elektronikus ügyintézés és a bizalmi szolgáltatások általános szabályairól szóló törvényben meghatározott elektronikus úton, vagy személyesen, írásbelinek nem minősülő elektronikus úton tartanak egymással kapcsolatot

Részletesebb felvilágosításért kérjük, forduljon a kerületi hivatalok foglalkoztatási osztályainak munkatársaihoz!

Érvényes: 2019. május 22. napjától visszavonásig.

BFKH

1. A *magyar jog hatálya alá tartozó munkaviszony, közszolgálati jogviszony, kormányzati szolgálati jogviszony, állami szolgálati jogviszony, bírói és igazságügyi szolgálati, ügyészségi szolgálati, közalkalmazotti jogviszony,a fegyveres szervek hivatásos állományú tagjainak szolgálati viszonyáról szóló 2015. évi XLII. törvény szerinti hivatásos szolgálati jogviszony, a honvédek jogállásáról szóló 2012. évi CCV. törvény szerinti szolgálati viszony, valamint pályakezdő fiatalok, az ötven év feletti munkanélküliek, valamint a gyermek gondozását, illetve a családtag ápolását követően munkát keresők foglalkoztatásának elősegítéséről, továbbá az ösztöndíjas foglalkoztatásról szóló 2004. évi CXXIII. törvény szerinti ösztöndíjas foglalkoztatási jogviszony.* [↑](#footnote-ref-1)